## El Consell ratifica l’ampliació del pressupost per a la reconstrucció de Metrovalencia a València Sud i actuacions a Paiporta i Picanya

*** El projecte del complex de València Sud inclou una nova estació intermodal i accessible
* També s’ha ampliat el pressupost per a l’estació de Metrovalencia de Paiporta i per a la millora de l’accessibilitat de les andanes a Picanya**

El Consell ha ratificat l’ampliació de les actuacions de Ferrocarrils de la Generalitat Valenciana (FGV) en el complex de València Sud, així com d’altres treballs, per a fer front a l’efecte de les inundacions patides el passat 29 d’octubre.

En concret, els contractes inicials en l’estació de València Sud es veuen incrementats en 8 milions d’euros, dels quals 7,9 milions d’euros corresponen al contracte d’obres i 122.773 euros al de direcció d’obres, de manera que passa dels 16,6 milions d’euros inicials als 24,6 milions d’euros, IVA exclòs. A causa d’estos canvis, el termini estimat per a l’execució dels treballs s’amplia en 6 mesos, amb la qual cosa la data de finalització dels treballs s’establix el mes de desembre de 2025.

El projecte definitiu de València Sud preveu la construcció d’un pas inferior per a accedir a les andanes de l’estació des de l’aparcament i la instal·lació d’ascensors. Així, doncs, la nova estació estarà condicionada per a persones de mobilitat reduïda.

En el cas de les estacions de Picanya i Paiporta s’ha inclòs una modificació dels contractes inicials, ja que, a causa dels enormes danys d’esta última, finalment es va optar per la seua demolició i la construcció d’una estació nova, en lloc de procedir a la seua rehabilitació.

El contracte d’execució d’obra inicial compta amb un pressupost d’execució i direcció d’obra d’1.680.124 euros. A estes actuacions inicials s’han sumat dos contractes més, adjudicats també per via d’emergència i ratificats pel Consell, pressupostats en 2.628.416 euros, que han permés completar les actuacions necessàries per a la construcció de la nova estació de Paiporta i reparar els desperfectes patits a Picanya, que inclouen la millora de les condicions d’accessibilitat de les andanes.

Per això, el pressupost definitiu per a les obres de construcció de la nova estació de Paiporta i reparació de la de Picanya ascendix a 4.308.540 euros, IVA exclòs. Les noves instal·lacions són més còmodes i accessibles per als usuaris, al mateix temps que, com a part del procés de reconstrucció, s’han ampliat les andanes i tota la infraestructura ferroviària arrasada per l’aigua.

En plens anteriors s’ha donat compte de 44 contractes per import d’uns 140 milions d’euros, que és la quantia destinada per la Generalitat per a reposar els danys patits en el conjunt de la xarxa de Metrovalencia, especialment en el lloc de comandament, els tallers de València Sud, les oficines i el tram que unix Sant Isidre i Castelló.

Fecha: 29/07/2025